**Ismét a dobogón a Hell Racing Team XTR versenyzője**

* **Sérülése ellenére is az ezüst pozícióig szaltózott rollerével Csikai Bence**

Budapest, 2011. augusztus 23**. Hétvégén ismét a levegőben pörgött-forgott az extrém rollerezés magyar mestere, a mindössze 15 éves Csikai Bence. A fiatal srác a Hell Racing Team tagjaként kápráztatja el tudásával hónapról hónapra a zsűrit és a nézőket: öt olyan trükk beadása fűződik a nevéhez, amelyet rajta kívül az országban még senki nem tudott megugrani. A tomboló hétvégei kánikulában a fiatal srác az Egrix parkban szelte át a levegőt rollerével, és a dobogó második fokát szerezte meg profi kategóriában.**

*„Sajnos az első futam során a 180 fokos hátra szaltó közben beleütöttem a kormányba a jobb térdemet. Ezek után nem akartam kísérteni a sorsot: hagytam a leglátványosabb trükköket, helyettük a jól begyakorolt, egyszerűbb ugrásokat mutattam be. Így végül az ezüst pozíciót szereztem meg*.” mesélte a verseny utáni napon Bence, miközben már a szokásos mindennapi edzésére indult – figyelmen kívül hagyva az amúgy perzselő forróságot, hiszen egy valódi sportembernek mit számít ez a körülmény?...

Hétvégén közel hatvan ember látogatott ki a pályához, hogy drukkoljon az extrém sportág merész versenyzőinek. Profi és amatőr kategóriában egyaránt megmérették magukat a rolleresek. Az amatőr kategória indulóinak többek között Bencét kellett meggyőzniük tehetségükről, aki zsűritagként értékelte a kezdők ugrásait és trükkjeit, mielőtt versenybe állt volna a profik között.

Sérüléséből felépülve Bence újra bevállal valami egyedülállót. „*A térdem már szinte egyáltalán nem fáj, úgyhogy ismét belevágok egy vadonatúj trükk begyakorlásába. Ez hasonlít a ’szaltó fakie”-re, de persze egy szinttel magasabbra tettem a lécet: hátrafelé gurulás közben adom be a szaltót és ugyanarra az ívre érkezem szintén háttal - ahogy a fakie-ben kell. Azonban most mindezt a nélkül teszem, hogy fognám a kormányt.”*

A Hell Racing Team rolleresének jó oka van arra, hogy egy újabb egyedülálló ugrással álljon a pályára, ugyanis bemutatózni fog az ország legnívósabb BMX és skate versenyén. A Westend City Center tetején évről-évre megrendezett Offline Sport Games (OSG) idén szeptember 3-án csábítja majd az extrém sportok rajongóit a város feletti parkba. Bencére tehát szeptemberben nem csak az iskolapad vár, hanem az ország leghíresebb extrémsport-fesztiválja is.